લોકો ખરીદી શકે એવા ઘરની માગ ઊભી કરવા હવે બિલ્ડર્સ નાના ફ્લૅટ્સ ઑફર કરતા થયા છે. મુંબઈના ઘણા નવા પ્રકલ્પોમાં વન બીએચકેની ઑફર આવવા લાગી છે. શહેરના જાણીતા બિલ્ડર્સ સહિત સંખ્યાબંધ બિલ્ડર્સના નવા પ્રોજેક્ટોમાં વન બીએચકેને પુન: સ્થાન મળવા લાગ્યું છે, કારણ કે આમ કરવા જતાં ભાવો ઊંચા હોવા છતાં ઘરની કુલ કિંમત તેના ઓછા વિસ્તારને લીધે નીચે આવી જાય છે. પરિણામે વિભાજિત થતા પરિવારો કમ સે કમ વન બીએચકેમાં શિફ્ટ થવાનું આયોજન કરી શકે છે. વન બીએચકે ફ્લૅટનો વિસ્તાર આશરે ૪૦૦થી ૭૦૦ ચોરસફૂટની વચ્ચે રહે છે. ફ્લૅટ્સનું સતત ઘટી રહેલું વેચાણ બિલ્ડર્સને આમ કરવાની ફરજ પાડી રહ્યું હોવાનું જણાવતાં સાધનો કહે છે કે આ જાન્યુઆરી-માર્ચના ક્વૉર્ટરમાં મુંબઈ મેટ્રો રીજનમાં ૧૧,૪૭૩ ફ્લૅટ્સનું વેચાણ થયું છે, જે ગયા વર્ષના સમાનગાળાના ૨૭,૬૭૬ ફ્લૅટ્સની સરખામણીએ ૫૮ ટકા ઓછા છે.